ДакъикъиплIкIэ яхуэшэчыжакъым
«Спартак-Налшык» (Налшык) — «Динамо» (Мэзкуу) — 0:1 (0:0). Налшык. «Спартак» стадион. Шыщхьэу-Iум и 13-м. ЦIыху 6000 еплъащ.
Судьяхэр Чистяков (Iузэв), Семёнов (Гатчинэ), Болховитин (Ленинград область).
«Спартак-Налшык»:Антипов, Соблыр (Марченкэ, 83), Мурачёв, Дашаев, Семёнов (Тебэрды, 46), Дроздов, Мухьэммэд (Мэкъуауэ, 63), Каркаев (Войнов, 31), Ахриев, Бажэ, Гугуев.
«Динамо»: Шунин, Морозов, Хольмен, Белоруков, Терехов (Кузьмин, 46), Темников, Сапетэ, Зотов (Драгун, 90), Ташаев (Катрич, 58), Бечирай (Луценкэ, 73), Панченкэ.
Топыр дигъэкIащКатрич, 86 (0:1).
Дагъуэ къыхуащIащ Белоруковымрэ Марченкэрэ.
1936 гъэ лъандэрэ екIуэкI Совет Союзым, иужькIэ Урысей Федерацэм футболымкIэ и чемпионатхэм я гуп нэхъыщхьэм Мэзкуу и «Динамо»-м и закъуэт зэи къыхамыгъэкIыу иджыри къэс щыIар. АрщхьэкIэ 2015 — 2016 гъэхэм я зэхьэзэхуэм иужькIэ ари къекIуэтэхын хуей хъуащ. Дауи, шэч хэлъкъым къэралым и чемпио-ну куэдрэ щыта, кубокыр зыIэщIэлъа, европэпсо утыкум зи цIэр фIыкIэ щыжезыгъэIа «Динамо»-м япэ дивизионым зэрыщызимыIэжьэнум. Абы и щыхьэтщ мыгъэрей зэпеуэм бжьыпэр занщIэу зэрыщиубыдар. ГурыIуэгъуэт етIуанэ дивизионым къыхэкIыжагъащIэ «Спартак-Налшыкымрэ» абырэ къарукIэ зэкIэ зэрызэхуэмыдэр. Апхуэдэу щыт пэтми, фIым дыщыгугъырт.
Джэгум и щIэдзэкIэм къигъэлъэгъуащ хьэщIэ цIэрыIуэхэм къапимыкIуэтыну налшыкдэсхэм зэрызамыгъэхьэзырыр. Ахэр тегушхуауэ ебгъэрыкIуэрт икIи я хьэрхуэрэгъухэм псынщIагъкIэ ефIэкIырт. Къэнэжыр а псори топ дагъэкIахэмкIэ щIагъэбыдэжынырт. Ди жагъуэ зэрыхъущи, абыкIэ мыгъэрей «Спартак-Налшыкыр» щIэгъуащэкъым. ЖыпIэну ирикъунщ мыбы ипэкIэ зэхэта джэгугъуихым ди футболистхэм топищ фIэкIа зэрыщыдамыгъэкIар.
Хэгъэрейхэр къыщыхэмыжаныкIыфым, мэзкуудэсхэм хуэм-хуэмурэ джэгупIэ губгъуэм тепщэныгъэр щаубыдащ. Ахэр щIэх-щIэхыурэ ди гъуэм пэгъунэгъуу къыщыхутэрт икIи бжыгъэр къызэIуахыну Iэмал хъарзынэхэр къахукъуэкIырт. КIуэ пэтми нэхъ нэры- лъагъут «Спартак-Налшыкыр» «зэретIысэхыр». УпщIэр зыт: топ къыдрамыгъэгъэкIыу джэгур иухыхукIэ ди щIалэхэм мэзкуудэсхэр зэтраIыгъэфыну?
Налшыкдэсхэм я лъэкI къагъэнакъым, зы очко нэхъ мыхъуми мы зэIущIэм щызыIэрагъэхьэн папщIэ. Стадионым къекIуэлIа цIыху минхэри абы папщIэ я тэмакъым щысхьакъым. АрщхьэкIэ дакъикъиплI къудейкIэ яхуэшэчыжакъым. Ди гъуащхьэхъумэхэм ящыщ зым и Iэзагъыр и фIэщ хъужри, хьэщIэхэм я гъуащхьауэр ди гъуэм пэмыжыжьэу къигъэпцIэну яужь ихьащ. Модрейм топыр зыIэригъэхьэри, къыхитащ икIи къызэрихьэрэ куэд мыщIа Катрич «Динамо»-м текIуэныгъэр къыхуэзыхьыу зи бжьыпэр игъэбыда топыр дигъэкIащ.
Илъэсым щIигъуат «Спартак-Налшыкыр» и стадионым щыIэу къызэрыхамыгъащIэрэ. Иужьу ар къыщыхъуар нэгъабэ мэкъуа-уэгъуэм и 5-рат. Ди гурыфIыгъуэхэм ящыщу ари апхуэдэу зэрымыщIэкIэ иухащ. Абы и зэранкIэ налшыкдэсхэр зэуэ увыпIищкIэ турнир таблицэм къыщекIуэтэхыжащ.
Япэ дивизионым щэбэтым щызэхэта адрей зэIущIэхэм къахэгъэщхьэхукIыпхъэщ Мэзкуу щекIуэкIар. Абы щIыпIэ «Спартак-2»-м щригъэблэгъат «Тюмень»-р. ХьэщIэхэр 3:2-уэ текIуащ, Мамты Хьэсэн хэгъэрейхэм яхудигъэкIа топищым и фIыгъэкIэ.
Зэхьэзэхуэм иужь дыдэ увыпIэр щиубыдащ аргуэру хагъэщIа (иджы бжыгъэшхуэкIэ) Краснодар и «Кубань»-м. КуэдкIэ щыгугъыу Румынием къраша абы и тренер Петреску Дан, апхуэдэурэ екIуэкIмэ, мыгувэу и къулыкъур фIэкIуэдыну къыщIэкIынщ.
АдэкIэ щыгъуазэ фыхуэтщIынщ япэ дивизионым иужьу щызэхэта зэIущIэм кърикIуа бжыгъэхэм: «Химки» (Химки) — «Кубань» (Краснодар) — 4:1, «Волгарь» (Астрахань) — «Балтика» (Калининград) — 1:0, «СКА-Хабаровск» (Хабаровск) — «Факел» (Воронеж) — 1:1, «Зенит-2» (Санкт-Петербург) — «Нефтехимик» (Нижнекамск) — 2:2, «Тамбов» (Тамбов) — «Сокол» (Саратов) — 0:0, «Тосно» (Тоснэ) — «Шинник» (Ярославль) — 0:0, «Спартак-2» (Мэзкуу) — «Тюмень» (Тюмень) — 2:3, «Сибирь» (Новосибирск) — «Мордовия» (Саранск) — 1:0, «Луч-Энергия» (Владивосток) — «Енисей» (Краснояск) — 0:2.
КъыкIэлъыкIуэ джэгугъуэр «Спартак-Налшы-кым» Калининград къалэм щригъэкIуэкIынущ. Пщэдей, шыщхьэуIум и 17-м, ар абы щыIущIэнущ щIыпIэ «Балтика»-м.
Жыласэ Заурбэч.
